GiliGold/VAD_KnessetCorpus huggingface dataset:
טלב אלסאנע: לכן לדעתי אין מקום לבקשה הזאת ואני מתנגד לה.
ציפי חוטובלי: אדוני היושב ראש, בוא נהיה מאוד פרקטיים.
משה גפני: את לא כועסת עלי שיש גם חוש הומור באמצע כי אחרת לאן היינו מגיעים?
ציפי חוטובלי: אם היית אישה, אולי גם לך היה אובד חוש ההומור לאור הנתונים הקשים שאנחנו רואים.
ציפי חוטובלי: אנחנו מלוות את המאבק הזה מאז התפרסמו המלצות ועדת ניסן.
ציפי חוטובלי: אני רוצה לומר לך אדוני היושב ראש שגם לך יש חלק מאוד חשוב בקידום הנושא הזה באופן פרקטי.
ציפי חוטובלי: אנחנו בית המחוקקים, אף ועדה לא תכתיב לבית המחוקקים את המצב המשפטי.
ציפי חוטובלי: יש כאן הסכמה מקיר לקיר – עם כל הכבוד לחבריי, זה לא עניין של ערבים וזה לא עניין של רוסים אלא זה עניין של כל ציבור הנשים במדינת ישראל ולכן אנחנו צריכים להתאחד.
ציפי חוטובלי: יש כאן חברים מהשמאל, מהימין, מהקואליציה, מהאופוזיציה, כולנו בעד חופש בחירה לנשים וזה שם המשחק.
ציפי חוטובלי: חופש בחירה לנשים.
ציפי חוטובלי: אף אחד לא מדבר על כפיית גיל פרישה לנשים.
ציפי חוטובלי: גם היום על פי המצב החוקי הן יכולות לפרוש בגיל 67.
משה גפני: אני יכול לשאול אותך שאלה?
ציפי חוטובלי: בוודאי.
משה גפני: אני ישבתי עם אנשי משרד האוצר.
משה גפני: אם את נחרצת ואת נמצאת במפלגת השלטון, חשוב שתשמעי את השאלה.
משה גפני: טוענת הממשלה בפניי על שוויון לנשים.
משה גפני: טוענת הממשלה שגברים עובדים עד גיל 67 ונשים עובדות עד גיל 62 וזה אומר חוסר שוויון.
משה גפני: טוענת הממשלה שתוחלת החיים עולה.
ציפי חוטובלי: אדוני היושב ראש, אתה הרי לא קונה את הטיעונים האלה.
משה גפני: אני אמרתי שאני קונה?
ציפי חוטובלי: אתה הרי יותר מנוסה ממני.
משה גפני: אני רק אומר לך.
משה גפני: טוענת הממשלה שזה תהליך עולמי וזה תהליך שהולך בכל העולם.
משה גפני: טוענת הממשלה שלך שאני שותף לה – הממשלה שאני בסך הכול בקואליציה אתה, בקושי חמישה חברי כנסת, אבל אתם השלטון - שיש חובות אקטואריים שהממשלה תתמוטט.
משה גפני: אני אתן לאייל אפשטיין לדבר – אני לא יודע אם זה יהיה בישיבה הזאת או בישיבה הבאה – והוא יצטרך להגיב לגבי כל הטענות שעלו כאן, שהן נכונות הם מסכימים עם זה, עם הבעיה של שוויון בעבודה לנשים וכל התנאים הנלווים.
משה גפני: הם הולכים להביא שורת צעדים שתכף נשמע.
משה גפני: זה מה שמציגה הממשלה.
ציפי חוטובלי: יש בעיה עם תקציב הביטחון.
ציפי חוטובלי: חסר כסף לתקציב הביטחון.
משה גפני: למה הגעת לתקציב הביטחון עכשיו?
ציפי חוטובלי: זה בדיוק מה שאני מנסה להגיד.
ציפי חוטובלי: אין קשר.
ציפי חוטובלי: הדברים הם מאוד פשוטים.
ציפי חוטובלי: יש כאן חקיקה שיושב ראש ועדת העבודה והרווחה, חבר הכנסת חיים כץ, מוביל.
ציפי חוטובלי: אתה שחררת את הצעת החוק שהייתה בוועדת הכספים.
ציפי חוטובלי: אנחנו קואליציה ואופוזיציה נעביר את החוק הזה ולא יקום ולא יהיה שגיל הפרישה יהיה מעל גיל 62.
משה גפני: שאלו אותי גם יריב לוין וגם חיים כץ - כי הרי אחד החוקים הוא חוק שגם אני בין היוזמים שלו – האם אני מסכים שזה יעבור לוועדת העבודה והרווחה.
משה גפני: אמרתי שאני מסכים וגם אמרתי לגבי החוקים הנוספים שיאחדו את כולם.
משה גפני: אתמול דיבר אתי יריב לוין.
משה גפני: כולם נמצאים בוועדת העבודה והרווחה בגלל כמה סיבות.
משה גפני: קודם כל, הסיבה הראשונה היא שיושב ראש ועדת העבודה והרווחה הוא איש ליכוד, מפלגת השלטון.
מירי רגב: הוא גם עושה דברים.
משה גפני: עושה דברים.
משה גפני: הסכמתי לכך.
מרינה סולודקין: כל הכבוד לחיים כץ.
מירי רגב: גם לגפני.
משה גפני: אבל אני לא בפריימריס וחיים כץ בפריימריס.
משה גפני: הדיון כאן הוא דיון שמחויב על פי החוק הקיים וההחלטה כאן היא החלטה שבסופו של דבר תחייב.
משה גפני: מה תהיה התוצאה בקריאה השנייה והשלישית עם החוק ההוא, אם החוק ההוא עובר כמות שהוא בקריאה השנייה והשלישית, הדיון כאן מתייתר מכיוון שאז כל החקיקה משתנה.
משה גפני: להגיד לכם שאני בעניין הזה אופטימי?
פניה קירשנבאום: מעבר לכל, גם אם ועדה מביאה את המסקנות שלה, הסמכות של ועדת הכספים היא לאשר את המסקנות של הוועדה הזאת.
פניה קירשנבאום: אנחנו לא מצביעים בוועדה.
מירי רגב: היום.
משה גפני: היום לא.
פניה קירשנבאום: אני כן רוצה שיהיה סיכום של הוועדה.
משה גפני: אמרתי את זה בתחילת הדיון.
פניה קירשנבאום: ושגם תהיה הצבעה כך שלא תעמוד בחינה משפטית אם יש סמכות או אין סמכות.
פניה קירשנבאום: זאת הסמכות של ועדת הכספים.
משה גפני: אמרתי בתחילת הדיון שאני הולך לקיים דיון רציני והדיון הזה יימשך ולא יסתיים בשעה 11:00 ואכן כאן תהיה הכרעה.
משה גפני: ההכרעה תהיה בהצבעה האם אנחנו מקבלים או דוחים את כל מה שאמרתי.
זהבה גלאון: אולי נקבל גם הכרעה וזה ייתר את הדיון בהצעות החוק.
ציפי חוטובלי: להפך, אני חושבת שאת צריכה להחזיר את הכוח לבית המחוקקים.
זהבה גלאון: זה מה שאני מציעה.
משה גפני: זה דיון עקר.
משה גפני: אמרתי שיש ויכוח משפטי גם אחרי ההצבעה כאן.
ציפי חוטובלי: אני רק אומר דבר פשוט.
ציפי חוטובלי: אם אנחנו ניתן יד למהלך הדרקוני הזה של משרד האוצר, פשוט יהפכו את הנשים במדינת ישראל לשפחות ולשוק עבדים.
ציפי חוטובלי: נשים לא תוכלנה לא לפרוש בכבוד ולא לחיות את חייהן.
ציפי חוטובלי: אני מאמינה בזה שיש חיים אחרי העבודה.
ציפי חוטובלי: אתם אומרים שיש חיים אחרי המוות, אבל יש חיים אחרי העבודה.
ציפי חוטובלי: לא צריך לצאת מהעבודה לבית העלמין.
משה גפני: ראלב, אתה רוצה להביע דעה או שמה שאמרה רוחמה מקובל עליך?
גאלב מג'אדלה: אני מסכים עם מה שהיא אמרה.
גאלב מג'אדלה: אנחנו רוצים לשמוע את האוצר.
משה גפני: קודם נחמן שי.
נחמן שי: תודה אדוני היושב ראש.
נחמן שי: אני לא רוצה לחזור על דברי קודמיי.
נחמן שי: אני חושב שצריך לאפשר גמישות.
נחמן שי: חייבים לתת כאן גמישות.
נחמן שי: אף אחד בחדר הזה לא יכול להתעלם מהעובדה שגיל הפרישה עולה בהדרגה, תוחלת החיים עולה ואנשים חיים יותר ויש כאן איזשהו פער גדול בין גיל הפרישה לשנים שבאות אחר כך.
נחמן שי: אי אפשר להתעלם מזה.
נחמן שי: זה נורא נוח להתעלם אבל אי אפשר.
נחמן שי: צריך לאפשר לדעתי גמישות בתהליך הזה.
נחמן שי: את גיל הפרישה האפשרי, צריך להשאיר אותו, אבל צריך ליצור מנגנונים ואני לא רואה אותם ואני לא יודע איפה הם - צריך לטפל בהם גם בדרכים אחרות – כדי שנשים תוכלנה לפרוש גם בשנים הבאות.
זהבה גלאון: הן יכולות.
זהבה גלאון: החוק מאפשר להן לפרוש עד גיל 67.
נחמן שי: השאלה היא באיזה תנאים הן פורשות והאם הן מאבדות או מרוויחות כתוצאה מכך שהן נשארות.
נחמן שי: אני חושב שצריך להשאיר את זה לבחירתן של אותן נשים ולא לאלץ אותן לפרוש בגיל מסוים אלא לתת להן לבחור ואז גם ייווצר אותו שוויון שאנחנו רוצים לראות.
נחמן שי: השוויון לא מתחיל שם ואת זה כל אחד יודע.
נחמן שי: אם הנשים היו מגיעות לגיל הזה כשהן כבר השתכרו כהלכה, היה להם שוויון בהזדמנויות, הן עמדו בעמדה שווה לגברים בכל שלב ושלב בקריירה שלהן, אז יכול להיות שאפשר היה לכוון אותן גם לגיל הזה, אבל הן מגיעות מראש במצב יותר קשה.
נחמן שי: הן גם מגיעות עייפות יותר, גם מגיעות עם משכורת יותר נמוכה ועם תנאים אחרים, וכך נוצר כל השיבוש.
נחמן שי: לכן אדוני היושב ראש, אנחנו נתקן כאן, אם נתקן, רק את הקצה העליון אבל מה שצריך לעשות זה באמת שינוי רציני לאורך הדרך ואת זה לצערי הרב מדינת ישראל לא עושה.
משה גפני: עורכת הדין טליה לבני, יושבת ראש נעמ"ת.
יצחק וקנין: אדוני היושב ראש, לפני כן, אני מבקש לומר משהו.
משה גפני: כן, בבקשה, חבר הכנסת וקנין.
יצחק וקנין: עיינתי ברפרוף בנייר הזה ואני רוצה לומר משהו לאוצר.
יצחק וקנין: בפעם הקודמת, ב-2003, אני התנגדתי לניסיון של האוצר לשנות את גיל הפרישה.
יצחק וקנין: אני אהיה מוכן להצביע אתכם אם תשמעו משהו שלא תאמינו.
יצחק וקנין: אני מוכן ללכת אתכם למהלך של שינוי גיל הפרישה אבל בתנאי אחד: לפי הדוח שלכם אתם כותבים בצורה מפורשת שהדבר הזה יביא לחסכון גדול מאוד מבחינת הכנסות המדינה.
יצחק וקנין: כלומר, יהיה כאן גידול בהכנסות המדינה בצורה משמעותית.
יצחק וקנין: אני מוכן שאת הכסף הזה תיקחו ותגידו שאתם נותנים אותו לנשים בכל הרמות בשיפור השכר שלהן ואז אולי הנשים עצמן יאמרו שהן לא רוצות לפרוש.
יצחק וקנין: הן אלה שיעשו את זה ולא יהיו כאן מתנגדים.
יצחק וקנין: אבל אם אתם הולכים על נישה צרה שכולה נובעת מתוך זה שהשיקול שלכם הוא הכנסות המדינה, חבר'ה, זה לא יעבוד.
יצחק וקנין: קשה לי להאמין שתצליחו להעביר דבר כזה בכנסת.
יצחק וקנין: אם זאת היא המגמה שלכם, אני מודיע מראש שאני אצביע נגד המהלך הזה.
יצחק וקנין: תרצו אחרת, אני מוכן.
יצחק וקנין: אני חושב שהטענות שנשמעו כאן – ואני לא אחזור עליהן – הן נכונות וצודקות.
יצחק וקנין: שכר הנשים נמוך והוא לא ברמת שכרם של הגברים.
יצחק וקנין: אי אפשר לקחת רק חלק אחד בו אתם רוצים ואת החלק השני להזניח לגמרי.
משה גפני: טליה.
טליה לבני: אני הייתי מעדיפה לתת מצגת, אבל אני מבינה שהזמן קצר.
משה גפני: לא מצגת.
משה גפני: תגידי משפט.
משה גפני: אני רוצה לתת אפשרות לאייל אפשטיין.
טליה לבני: אני אתמקד בשלושה משפטים.
טליה לבני: מדינת ישראל צעירה יותר מאשר אירופה ועדיין באירופה מדינות אירופה יגיעו לגיל 64 בשנת 2050.
טליה לבני: אין לנו שום צורך להעלות היום את גיל הפרישה לנשים.
טליה לבני: הדיון בכלל איננו גיל הפרישה.
טליה לבני: הדיון לא מדבר על הנשים שעובדות.
טליה לבני: לנשים עובדות יש זכות לעבוד עד גיל 67.
טליה לבני: הדיון צריך להיות לגבי הנשים שאינן עובדות והנתונים שהציגה קרנית פלוג לא רלוונטיים.
טליה לבני: שיעור התעסוקה במדינה עלה מ-1970, שיעור ההשתתפות של הנשים היה שלושים אחוזים והיום הוא הגיע לחמישים אחוזים.
טליה לבני: זה שב-2003 הוא גם עלה, הוא עלה בכל הגילאים לפני גיל הפרישה הרלוונטי ואחרי גיל הפרישה הרלוונטי.
טליה לבני: הנתון לא רלוונטי וצודקת זהבה שאמרה מניפולציה של נתונים.
טליה לבני: הנתון הרלוונטי מבחינת הוועדה צריך להיות שיעור אי ההשתתפות של נשים בעבודה כי זאת האוכלוסייה הרלוונטית לגביה אנחנו דנים.
טליה לבני: שיעור אי ההשתתפות של נשים לפי גיל, בחתך לפי גיל, בין 55 ל-59 הוא 37.8 אחוזים, והכל לפי נתוני הלשכה המרכזית לסטטיסטיקה.
טליה לבני: בין 60 ל-64, הוא 58.1 אחוזים, כמובן בגיל 65 זה 93 אחוזים אי השתתפות בעבודה.
טליה לבני: אני מדברת על גילאים מגיל 50 עד גיל 61.
טליה לבני: שיעור אי ההשתתפות של נשים, אותן נשים שלא נמצאות בשוק העבודה בגיל 50, הוא 28 אחוזים, בגיל 54 הוא 34 אחוזים, בגיל 60 הוא 44.7 אחוזים ובגיל 61 הוא 49.2 אחוזים.
טליה לבני: זאת אומרת, חמישים אחוזים מכלל הנשים בשוק העבודה לא נמצאות בגיל הרלוונטי שהן רוצות לעלות.
טליה לבני: זה לא רלוונטי לגבי גיל הפרישה.
טליה לבני: הן פוטרו קודם, הן אלה שנמצאות כבר למעלה מ-270 ימים באבטלה ולא מצליחות להיקלט בשוק העבודה.
טליה לבני: מה עשו מדינות אירופה.
טליה לבני: מדינות אירופה, דבר ראשון טיפלו בשוק העבודה.
טליה לבני: היו כאלה שאמרו ניתן עידוד למעסיקים לקלוט נשים מעל גיל חמישים.
טליה לבני: ניתן להם הנחות בביטוח לאומי, ניתן להם תמריצים, נעשה הכול על מנת שבאמת נשים ישתתפו בשוק העבודה.
טליה לבני: דרך אגב, שיעור ההשתתפות של נשים בגילאים המבוגרים בשוק העבודה בישראל גבוה יותר מאשר בכל מדינות אירופה אבל אם רוצים לטפל בהעלאת שיעור התעסוקה של נשים, צריך לעשות צעדים.
טליה לבני: אצלנו לא עושים כלום.
טליה לבני: אצלנו מתנהגים בציניות והאוצר מתנהג באלימות.
טליה לבני: הוא אומר שאם אני אחייב נשים לעבוד יותר, הן תמשכנה לעבוד.
טליה לבני: לפני שמעביר האוצר חקיקה שאוסרת על פיטורי נשים, אין מה להעלות את גיל הפרישה.
טליה לבני: קודם שיאסור פיטורי נשים מגיל חמישים ואז נראה אותן בשוק העבודה ואז הוא ידבר על העלאת גיל הפרישה.
משה גפני: אייל, בבקשה, אחרון הדוברים בדיון הזה.
אייל אפשטיין: כמה נקודות מאוד בקצרה.
אייל אפשטיין: קודם כל, להזכיר לוועדה שבשנת 2000 הייתה ועדה ציבורית בראשות השופטת בדימוס שושנה נתניהו והוועדה לא הייתה ועדה אוצרית.
אייל אפשטיין: המסקנות של אותה ועדה כבר בשנת 2000 היו להעלות את גיל הפרישה ולהשוות את גיל הפרישה לנשים וגברים ולהעמידו על גיל 67.
משה גפני: הייתה ועדת נתניהו שהמליצה להעלות את גיל הפרישה לגיל 67.
משה גפני: הכנסת דחתה את זה.
אייל אפשטיין: בסופו של דבר הנתונים הדמוגרפיים ב-11 השנים האחרונות רק תומכים בנתוני הוועדה הזאת.
אייל אפשטיין: כשאנחנו מדברים על ועדת ניסן, בואו נזכור שגם הייתה ועדה ציבורית בראשות שופטת שתמכה באותו מהלך וניתן לקרוא את הדוח הזה שהוא דוח מפורט ומעניין.
אייל אפשטיין: נקודה שנייה שהיא נקודה חשובה.
אייל אפשטיין: הנתונים הדמוגרפיים משתנים דרמטית וניתן להתעלם מהם באופן מוחלט אבל ניתן גם להתייחס אליהם.
אייל אפשטיין: בשנות ה-50 תוחלת החיים של גבר עמדה על 68 ושל אישה על 71.
אייל אפשטיין: היום אנחנו מדברים על כל שתוחלת חיים של גבר עומדת על כ-80 ושל אישה עד גיל 83 וחצי.
אייל אפשטיין: משהו כאן משתנה באופן דרמטי והמדיניות חייבת להתאים את עצמה לשינויים הדמוגרפיים.
אייל אפשטיין: לא הספקנו להגיע לפרק הדמוגרפי אבל אני חושב שהוא אחד הפרקים החשובים והמעניינים בדוח ואנחנו נשמח להציג אותו כאן בישיבה הבאה כי הוא יהיה בסיס תשתיתי חשוב לדיון.
אייל אפשטיין: בסופו של דבר תוחלת החיים כל עשור עולה בשנה וחצי בלי תגליות פורצות דרך.
אייל אפשטיין: בסופו של דבר העולם המערבי וישראל יצטרכו להתמודד עם זה וקל מאוד לטמון את הראש בחול.
אייל אפשטיין: זה קצת מזכיר לי את הסיפור של קרנות הפנסיה הוותיקות שסגרו אותן בשנת 1995 כאשר כל הזמן דחו את פתרון הבעיה.
אייל אפשטיין: ככל שאנחנו נאחר להתמודד עם שינוי דמוגרפי שהוא מבורך, אבל נצטרך להתמודד אתו כמו עם קרנות הפנסיה הוותיקות, יהיה יותר קשה.
אייל אפשטיין: נקודה אחרונה.
אייל אפשטיין: עלו כאן שאלות מאוד מעניינות לגבי שוק העבודה, לגבי פערי שכר בשוק העבודה, ואנחנו נשמח להציג גם את הנתונים האלה כי מקומה של ישראל בפערי השכר בין נשים לגברים ביחס למדינות בעולם – גם מדינות מפותחות – אנחנו נמצאים במקום שהוא טוב.
אייל אפשטיין: יש לנו את הנתונים של ה-OECD ונשמח להציג אותם.
אייל אפשטיין: לגבי תוכנית כוללת.
אייל אפשטיין: עלו כאן הערות חשובות על ידי חברת הכנסת רוחמה אברהם, איך בסופו של דבר המהלך הזה רואים אותו כמהלך כולל, ונשמח גם להתייחס לזה בהמשך.
אייל אפשטיין: בסופו של דבר, בהמשך להמלצות ועדת נתניהו שניתנו לפני כתריסר שנים ובהמשך להמלצות ועדת ניסן, הכנסת רשאית להחליט מה שהיא רוצה מאחר והיא הרשות המחוקקת, אבל בסופו של דבר אין ספק שחייבים להתמודד עם השינויים הדמוגרפיים שהם שינויים חדים.
אייל אפשטיין: השאלה היא מה הדרך הנכונה ואני מניח שהכנסת תדון בה.
משה גפני: אנחנו מסיימים כאן את הדיון.
משה גפני: ורד, את תתייחסי בישיבה הבאה.
משה גפני: אייל, אני רוצה לומר לך שבישיבה הבאה - ובעזרת השם נקבע את המועד, אז הוועדה תחליט בעניין הזה, כך או אחרת – אתה תביא את הנתונים הדמוגרפיים ואת כל מה שאתה רוצה להביא.
משה גפני: אני מציע לך, ראית מה רוח הדברים כאן.
אייל אפשטיין: הכול נרשם.
משה גפני: גם אז אני לא בטוח מה שיהיה אבל אני מציע לך לבוא עם נתונים.
משה גפני: אל תגיד שיחסית לעולם אנחנו במצב טוב כי אנחנו במצב לא טוב.
משה גפני: אנחנו לא רוצים להיות כמו כל העולם.
משה גפני: אנחנו רוצים שנשים תהיינה כאן כמו גברים מבחינת השכר ומבחינת כל התנאים הנלווים.
משה גפני: זה מה שרוצים.
משה גפני: הרי זאת הטענה המרכזית שלכם וגם כשהסברתם לי אמרתם שאתם רוצים שוויון.
משה גפני: שוויון, בבקשה.
משה גפני: אתה צריך לבוא גם עם הנושא של החוק למקצועות שוחקים וגם עם הנושאים שהם לא רק נושאים של דיבורים בעלמה אלא החלטות של ועדה ציבורית.
רוחמה אברהם-בלילא: כולל המקורות התקציביים לצורך העניין.
משה גפני: צריך להגיע לזה.
משה גפני: אני אומר את מה שאת רוצה.
משה גפני: צריך לבוא עם נתונים ועם החלטות שהן החלטות.
משה גפני: תעשו שיעורי בית ותבואו עם החלטות שבאמת יוכלו להוות איזשהו בסיס כדי לקבל החלטה שונה מזו שדובר בה כאן.
משה גפני: דרך אגב, אני גם חתום על הצעת החוק האומרת להשאיר את הגיל בגיל 62 אבל גם אם הייתם משכנעים אותי, אני הייתי עושה מה שכולם עושים.
משה גפני: אני לא אהיה יוצא דופן.
גאלב מג'אדלה: מה כולם עושים?
משה גפני: כולם מצביעים נגד העלאת גיל הפרישה.
משה גפני: כך עושה רושם.
טליה לבני: בהחלט כן.
משה גפני: על כל פנים, אייל, תבואו עם נתונים שאי אפשר בלעדיהם להתקדם עם העניין הזה.
משה גפני: נצטרך לקבל איזושהי החלטה כאשר בסופו של דבר אני מבין את הבעיות האקטואריות שהן בעיות קשות מאוד.
משה גפני: על סדר היום הצעת חוק אזור סחר חופשי אילת (פטורים והנחות ממסים) (תיקון מס' 6), התשס"ח-2008, הצעתם של חברי הכנסת רוברט אילטוב ואמנון כהן.
משה גפני: בישיבה הקודמת ביקשנו מהלשכה המשפטית – לגבי הנושא של אזור סחר חופשי, לגבי פטור ממסים של אילת – חוות דעת שתאמר במה אילת שונה בהיותה אזור סחר חופשי לעומת ישובים אחרים בארץ.
משה גפני: מרכז המחקר והמידע של הכנסת הציג נייר.
משה גפני: מי נמצא כאן ממרכז המחקר?
שגית אפיק: אילן ביטון.
משה גפני: בבקשה, אם אתה יכול לומר לנו מה העליתם בחוות הדעת שהנחתם על שולחן הוועדה.
משה גפני: אני מבקש מחברי הוועדה, לפני שאני שומע את הדברים, להצביע על רביזיה שביקשתי מכיוון שאני הולך לעשות שינוי בגובה השכר של מי שיהיה זכאי לפטור, לאחר שדיברתי עם שר האוצר והגעתי אתו להסכמה.
משה גפני: אני אצטרך לשנות את מה שמופיע בחוק ואז משרד האוצר יוריד את ההסתייגויות שלו.
משה גפני: כך גם חוות הדעת שלכם תיכנס בתוך הדיון על החוק.
משה גפני: אנחנו מצביעים על אישור הרביזיה.
משה גפני: ה צ ב ע ה הרביזיה אושרה פה אחד הרביזיה אושרה פה אחד.
משה גפני: ממש דרמטי.
אילן גילאון: המסמך שהתבקשנו לכתוב מורכב מארבעה חלקים עיקריים כאשר האחד מתייחס לקשיים הייחודיים בעיר אילת שאת רובם כולם מכירים ביניהם הריחוק הגיאוגרפי של העיר אילת דבר שמייקר את עלויות המחייה שם לתושבים וגם את עלויות התפעול המוניציפאלי של העיר.
אילן גילאון: בעיות נוספות של העיר אילת הן מספר המסתננים הגדול שיש שם.
אילן גילאון: דבר נוסף הוא זה שמקורות התעסוקה בעיר אילת מוגבלים מאוד מאחר שכשליש מהאוכלוסייה המועסקת שם מועסקת בענף המלונאות וקיים חוסר הגיוון הזה במקורות תעסוקה.
אילן גילאון: מקורות התעסוקה לעומת ערים אחרות, הממוצע הארצי של עובדים בתעשייה עומד על כ-15 אחוזים כאשר בעיר אילת זה פחות מחמישה אחוזים.
אילן גילאון: חוסר הגיוון במקורות התעסוקה גורם לחסם בהגעת אוכלוסיות חזקות אחרות ותושבים חדשים אחרים.
אילן גילאון: יש גם עניין של מסה קריטית בתפעול עיר.
אילן גילאון: בתפעול עיר יש מסה קריטית לתפעול יעיל של עיר כאשר מדברים על שמונים אלף תושבים.
אילן גילאון: בעיר אילת לפי הלשכה המרכזית לסטטיסטיקה יש כ-47 אלף תושבים ולפי נתוני העירייה יש שם תחלופה גבוהה מאוד של עובדים, בעיקר של עובדים צעירים.
אילן גילאון: המספרים האחרים מדברים על כ-55 אלף תושבים, בין 55 אלף ל-60 אלף תושבים בסך הכול.
אילן גילאון: דבר נוסף הוא זה שהריחוק הפיזי ותנאי האקלים החריגים מייקרים את עלויות התפעול של העיר.
אילן גילאון: השוואה שניסינו לערוך הייתה בין פיתוח העיר אילת והמצב היום באילת לבין מה שקורה אצל שכנותיה, סיני ועקבה.
אילן גילאון: בעשור האחרון, מאז הוקם אזור כלכלי מיוחד בעקבה, יש פיתוח אדיר ולפי ההערכות הושקעו בעיר עקבה כעשרים מיליארד דולר ורוב הכסף הגיע ממשקיעים פרטיים כך שהעיר חווה תנופה אדירה.
אילן גילאון: יש לה נמל מודרני עמוק ובמסמך אפשר לראות שבעיר אילת יש למשל פריקה של 5,000 מכולות בשנה בנמל מיושן לעומת 600 אלף מכולות בעיר עקבה.
אילן גילאון: בעיר עקבה יש תנופת בנייה של מלונות ומי שעקב אפילו בשבוע האחרון אחרי פרסומים שמפורסמים באינטרנט בירדן ראה שיש תוכניות לבנייה סביב לגונות ולבנייה חדשה עוד יותר של מלונות.
אילן גילאון: לעומת זאת בעיר אילת משנת 2002 לא נבנו חדרי מלון חדשים.
אילן גילאון: לפי דוח מבקר המדינה האחרון יש סטגנציה ואפילו נסיגה בפיתוח של אטרקציות, בניית בתי מלון ופיתוח העיר.
שגית אפיק: אילן, אם תוכל לומר מה קורה לגבי אזורי סחר חופשי משום שזה בעצם השוני שמייחד את העיר.
אילן גילאון: אני מגיע לזה.
אילן גילאון: היה חשוב לומר מה הקשיים האחרים של העיר ולתת את הרקע לגבי אזור סחר.
אילן גילאון: למעשה הטבת המס העיקרית שנשארה היום היא ההטבה במע"מ לעוסקים שעובדים בעיר אילת ורוכשים סחורות מחוץ לאילת.
אילן גילאון: זאת הטבת המס היחידה שמקבלים כיום.
אילן גילאון: יש הטבת מס להפחתת עלויות למעסיקים בשיעור של עשרים אחוזים מהשכר המשולם לעובדים, אבל חוץ מזה למעשה אין תמריצים והטבות שניתנות היום לא ליחידים בעיר אילת ולא ליזמים.
אילן גילאון: דבר שקשור לזה איכשהו זה שבחוק עידוד השקעות הון אילת הוסרה מהרשימה שמעניקה הטבות על פי חוק עידוד השקעות הון.
אילן גילאון: ראיתי שמתקיימים דיונים ודוח מבקר המדינה מציין שיש דיונים להכללתה מחדש של העיר אילת כדי להביא לפיתוח ויזמות חדשה.
אילן גילאון: כאמור, זאת הטבה שהוסרה מהעיר אילת.
אילן גילאון: ידוע שהטבת המס מכוח סעיף 11 לחוק אזור סחר חופשי הוסרה בזמנו, ב-2003, והעיר אילת לא הוספה לפקודת מס הכנסה.
אילן גילאון: לגבי אזור סחר חופשי.
אילן גילאון: כמו שאמרתי, אין הרבה תמריצים מכוח החוק הזה באילת.
אילן גילאון: בעולם אנחנו רואים שאזורי סחר הם אזורים מאוד מפותחים, אזורים שהממשלות מעודדות מאוד חברות ויזמים להגיע ולהתיישב באזור הזה.
אילן גילאון: לפי הסקירה הקצרה שעשינו יש גם הטבות מס מופלגת באזורי סחר אחרים בעולם, גם במסים ישירים, גם במסים עקיפים וגם בהפחתת בירוקרטיה.
אילן גילאון: אלה ממצאי הדוח.
אילן גילאון: אם כן, יש הפחתות מס ישירות באזורי סחר אחרים, כן יש הפחתות מס במסים עקיפים וכן יש הפחתת בירוקרטיה.
אילן גילאון: יש רצון גדול מאוד של הממשלות.
משה גפני: תגיד ארצות הברית, פנמה, איחוד האמירויות, ניגריה – פטור מלא ממס הכנסה.
אילן גילאון: אפשר למנות.
משה גפני: ירדן ומצרים, הנחה בשיעור של כמה?
אילן גילאון: מס קבוע בשיעור של חמישה אחוזים.
משה גפני: ברזיל, הנחה במס הכנסה בסך של 75 אחוזים.
משה גפני: קוסטה ריקה.
משה גפני: תגיד, אני רוצה להצביע.
אילן גילאון: כמו שאמרת, מנית את ירדן וסיני הסמוכות, יש שם הטבות מופלגות.
אילן גילאון: ארצות הברית, ברזל, פנמה, קוסטה ריקה, אורוגוואי וכולי.
אילן גילאון: לא אמנה את כל שיעורי ההטבה, אבל מי שרוצה יכול לראות בנייר שלנו.
משה גפני: זה הנייר שלכם.
משה גפני: אני מצרף את הנייר הזה לפרוטוקול.
משה גפני: בישיבה הקודמת ביקשנו את הדוח הזה והדוח הזה הוא חשוב.
משה גפני: אני מודה לך על הכנתו.
משה גפני: גברתי היועצת המשפטית, בבקשה, שתי דקות ואנחנו נעבור להצבעה.
שגית אפיק: כמו שאמרנו בישיבה הקודמת היועץ המשפטי לכנסת ואני, אין ספק שדרך המלך לקביעת הטבות במס היא על דרך של קביעת המפה מחדש וגיבוש סדרי העדיפויות על ידי הממשלה.
שגית אפיק: זאת דרך שהממשלה צריכה לעשות אותה, בג"ץ קורא לה לעשות אותה ואין ספק שהדרך היא לא באמצעות קביעת הטבות במס חדשות על ידי קביעת ישובים ספורדיים נוספים באופן אקראי.
שגית אפיק: בישיבה הזאת שהתקיימה בפעם הקודמת העירו לנו חברי כנסת רבים ונציגות מטעם העיר אילת שלא מדובר בהטבה חדשה אלא מדובר בהטבה שלא מוענקת מכוח מפת ההטבות של פקודת מס הכנסה אלא מכוח קביעתה של אילת כאזור סחר חופשי בישראל.
שגית אפיק: באמת הבטחנו לבדוק את הטענה הזאת והבטחנו לבחון אותה בשיתוף עם מרכז המחקר והמידע של הכנסת, וכך עשינו.
שגית אפיק: המסמך של מרכז המחקר והמידע מלמד על כך שבאמת באזורי סחר חופשי בעולם המדינות משקיעות השקעות ייחודיות על מנת לעודד את אזורי הסחר החופשי, דבר שהיום לא מספיק מפותח ולא מספיק קיים מכוח חוק אזור סחר חופשי אצלנו.
שגית אפיק: המסמך של מרכז המחקר מלמד על כך שבנוסף על הייחודיות שיש לאזורי סחר חופשי, מה שאצלנו לא מספיק ממומש ולא מספיק מקודם במסגרת חוק אזור סחר חופשי הקיים, לגבי אילת יש קריטריונים נוספים שמייחדים אותה ועל זה עמד אילן בהרחבה.
שגית אפיק: ראינו שגם בעולם – אפשר לראות את זה בטבלה בעמוד 6-7 למסמך – בכל מקום בו יש סחר חופשי, מוקנות, בנוסף על ההטבות במיסוי עקיף, הטבות די מפליגות לגבי מיסוי ישיר, הטבות שנעות בין חמישה אחוזים לפטור מלא ממס הכנסה.
שגית אפיק: במצב הזה שבו בעצם אין כאן המצאה של הגלגל מחדש ואנחנו עדיין נמצאים בדעתנו – הדעה שהובעה בישיבה הקודמת – לעניין הנושא של קביעת מפת הטבות המס כפי שבג"ץ מבקש וכפי שנדרש לעשות במסגרת פקודת מס הכנסה, אנחנו חושבים שאכן ניתן להמשיך לאפיין את העיר אילת במסגרת חוק אזור סחר חופשי ולהעניק לה - בלי קשר למפת הטבות המס - את ההטבה הזאת של הנחה במס הכנסה כפי שאתם מציעים.
רוחמה אברהם-בלילא: ובא לציון גואל.
משה גפני: אתה רוצה לשנות מעמדתך מהפעם הקודמת?
משה גפני: אבל אתה צריך לקבל רשות דיבור, עם כל הכבוד, ולא קיבלת.
משה גפני: אתה רוצה לשנות מעמדתך הקודמת?
משה גפני: אם לא, אין לך רשות דיבור.
משה גפני: עם כל הכבוד, אני לא מבין.
משה גפני: אם אתה רוצה לדבר, זה לא משרד המשפטים כאן.
משה גפני: אם יש לך עמדה שונה לטוב או לרע, אתה מקבל את רשות הדיבור.
משה גפני: אם לא, אז עמדתך הובעה.
ספי זינגר: הייתי שמח להבהיר את עמדתנו לאור המסמך הזה.
משה גפני: מה שאנחנו ביקשנו בישיבה הקודמת, עמדתכם הושמעה.
משה גפני: בסופו של דבר אני רוצה גם שתדעו שמי שמחליט במדינת ישראל, אלה נבחרי הציבור ולא יועצים משפטיים, לא היועץ המשפטי לממשלה ולא אף אחד שלא נבחר על ידי הציבור.
משה גפני: מי שמחליט בסופו של דבר, זאת ועדת הכספים במקרה הזה ומליאת הכנסת.
משה גפני: אני דיברתי עם שר האוצר והוא אמר לי שאם אני אשנה את תקרת ההכנסה לגובה שבו יהיה את הסכום הגבוה ביותר אבל לא מעבר לזה, אם אכן נשנה את זה, הממשלה מסירה את התנגדותה והחוק לא חוק תקציבי.
משה גפני: כך אמר לי אתמול שר האוצר.
משה גפני: אמר לי שר האוצר שאם נשנה את זה לסכום הכי גבוה שנמצא במפת הטבות המס והסכום הכי גבוה הוא 227,640 שקלים לשנה, הממשלה מסירה את התנגדותה.
משה גפני: אני לא יכול לריב באותו יום גם עם משרד המשפטים וגם עם משרד האוצר.
משה גפני: אני בוחר לי את היריבים שלי וכל יום יש מישהו אחר.
משה גפני: היום זה משרד המשפטים בגלל חוות הדעת של היועצת המשפטית של עיריית פתח תקווה.
ספי זינגר: למרות זאת אני רוצה לומר מילה.
משה גפני: אתה צריך לבקש את רשות הדיבור.
ספי זינגר: אני מבקש את רשות הדיבור.
משה גפני: אבל אני לא נותן לך.
משה גפני: תבדקו קודם את היועצת המשפטית בעיריית פתח תקווה ואחרי כן אני אתן לכם רשות דיבור.
רוחמה אברהם-בלילא: כדאי שתבדקו.
משה גפני: כן, כדאי שתבדקו את זה.
רוחמה אברהם-בלילא: זאת פעם שלישית שהוא מעלה את זה היום.
רוחמה אברהם-בלילא: זה אומר שכדאי מאוד שתבדקו.
משה גפני: ילד חולה טרשת, אז כותבת היועצת המשפטית של עיריית פתח תקווה שמבחינה משפטית אין בעיה לסדר לו את הכיתה אבל מבחינה ציבורית יש בעיה.
משה גפני: היועצת המשפטית של עיריית פתח תקווה.
משה גפני: תבדקו קודם את זה במקום להתערב כאן באילת.
משה גפני: לגבי אילת אנחנו נחליט.
משה גפני: על כל פנים, אני מקבל את עמדת שר האוצר.
משה גפני: אנחנו משנים בחוק והסכום יהיה 227,640 שקלים לשנה.
שגית אפיק: לשנת 2011.
משה גפני: לשנת 2011.
שגית אפיק: במקום 250 אלף, סכום עליו הוצבע בישיבה הקודמת.
משה גפני: זה יהיה 227,640 שקלים.
קריאה: שיעור הזיכוי הוא עשרה אחוזים.
שגית אפיק: המשמעות היא ששר האוצר מסיר את ההסתייגות שהועברה.
משה גפני: זאת הצעת חוק תקציבית לפי דעתך?
שגית אפיק: השאלה האם הצעת החוק היא הצעת חוק תקציבית שמחייבת חמישים חברי כנסת במליאת הכנסת היא שאלה שנמדדת לפי הסכמת הממשלה והסכמת הממשלה מובעת בוועדת שרים לענייני חקיקה, ומכיוון שההחלטה האחרונה של ועדת שרים, ספי, הייתה התנגדות ולמרות שהוגש ערר טרם התקיים מאז שנת 2008 ועד היום דיון נוסף בוועדת שרים לענייני חקיקה – אני מבינה מכם, נציגי הממשלה, שעמדת ועדת שרים לענייני חקיקה היא להתנגד להצעת החוק.
משה גפני: שישנו את זה.
משה גפני: עם כל הכבוד, מה שאת אומרת – נכון.
משה גפני: אמר לי שר האוצר שהממשלה מסירה את התנגדותה.
משה גפני: אני לא מתווכח עם מה שאת אומרת.
רוחמה אברהם-בלילא: זה הליך טכני.
משה גפני: שר האוצר אמר לי שאם אכן אנחנו משנים את זה, הממשלה תסיר את התנגדותה.
משה גפני: אני לא הממשלה.
משה גפני: הממשלה צריכה בוועדת השרים לחקיקה או בממשלה לשנות את החלטתה לאור מה שנצביע כאן עכשיו.
משה גפני: אם נצביע כמו שסיכמנו עם שר האוצר, אכן הממשלה צריכה לשנות את עמדתה.
משה גפני: אם הממשלה לא תשנה את עמדתה, אנחנו נביא את זה להצבעה בעזרת השם ביום שני ואנחנו נגייס חמישים חברי כנסת אבל זאת סתם עבודה מיותרת.
משה גפני: שר האוצר תומך והוא אמר לי את זה.
ספי זינגר: אנחנו יכולים להתנגד.